Afrikaans: Die nuwe onderwysbestel in Suid-Afrika het sy ontstaan gehad in die onstuimige jare in onderwys. Die transformasie van Swart skoolonderwys in Suid-Afrika het gelei tot aksies en reaksies wat wedersydse invloede op mekaar gehad het. Dit het gelei tot 'n politieke klimaat wat die weg gebaan het vir 'n onderwysstelsel waar almal die reg sou hê om te leer. Die Nasionale Party het Bantoe-onderwys in 1953 tot stand gebring wat sterk veroordeling deur Swart mense tot gevolg gehad. Hulle was feitlik eenparig in hulle weerstand daarteen en die beleid van aparte onderwys vir Swartes het tot voortdurende wanorde in onderwys gelei. Die Eiseien Kommissie van Ondersoek het aanbevelings gemaak wat in ooreenstemming was met die beginsels van Christelike Nasionale Onderwys en die Bantoe Onderwyswet is goedgekeur. Politieke ontwikkelings, soos die feesvieringe rondom die 50ste herdenking van die Unie van Suid-Afrika, die aankondiging van die Unie van Suid-Afrika as 'n Republiek, asook die skietvoorval te Sharpeville in 1960, het alles 'n invloed op ondewys gehad. Die beginsels van Bantoe-onderwys is uitgebrei na Kleurling- en Indiër-onderwys. Aparte onderwys vir Kleurling en Indiër leerlinge is ook met driftige teenstand begroet. Die Nasionale Party regering het die tuislandstelsel tot stand gebring om die beleid van aparte skole en aparte ekonomieë te bevorder. Die Nasionale Party het die selfregerende tuislande aangemoedig om onafhanklik te word. Leerders van alle tuislande kon nie maklik toegang kry tot onderwys in stedelike gebiede nie; dit was nog erger vir leerders wie se aangewese tuislande onafhanklikheid verkies het. Die aandrang van die regering dat Engels en Afrikaans gelyke status as die medium van onderrig in Swart skole moet hê, het gelei tot oproer deur leerlinge in Soweto. Die Suid- Afrikaanse samelewing het op verskillende maniere gereageer op die epogmakende opstande deur leerlinge van Soweto. 'n Militante kultuur het onder die leerders ontwikkel, en dit het gelei tot die totstandkoming van nasionale leerderorganisasies. Leerders het 'n prominente plek ingeneem in onderwyspolitiek, terwyl hulle ouers se rol na die kantlyn verskuifhet. Gedurende die tagtiger jare is gevra vir hervorming van die onderwysbeleid weens die onrus wat met gereelde tussenposes plaasgevind het. Die hervormingsprogram van die Nasionale Party regering het gelei tot die aanstelling van die De Lange Kommissie. Vervolgens is die Departement van Onderwys en Opleiding vir Swartes daargestel. Die 1983 Grondwet van die Republiek van Suid-Afrika het die totstandkoming van die driekamerparlement tot gevolg gehad. Die gevolg daarvan was die stigting van die Verenigde Demokratiese Beweging deur mense wat gevoel het dat Swart mense deur die nuwe Grondwet uitgesluit is. Die gevolg hiervan was militante aksies deur leerders, en sporadiese gevalle van oproer het onderwys onderbreek. Die onderwyskrisis is vererger deur die slagspreuk "bevryding eerste, dan onderwys". Die Nasionale Onderwyskrisiskomitee is in die lewe geroep; hierdie beweging is voorafgegaan deur die Soweto Ouers se Krisiskomitee. Daar is ook gevra vir "volksonderwys vir volksrnag". As deel van die hervormingsprogram het die Nasionale Party groot sakebedrywe toegelaat om deel te neem aan die proses om die uitdagings waaronder Swart onderwys gebuk gegaan het, te verlig. Die African National Congress (ANC) het gevra vir sanksies en disinvestering om die Nasionale Party te dwing om apartheid en aparte onderwys te laat vaar. Swart politieke partye het nie saamgestem met hierdie strategie nie. Dit is nog steeds debatteerbaar of sanksies hoegenaamd die einde van apartheid bevorder het. Daar is deur die Congress of South African Trade Unions gepoog om die verskillende onderwysunies onder een sambreel te verenig, maar die samesmelting het te ingewikkeld blyk te wees. Die militantheid van ontwikkelende onderwysersunies het dissipline en stabiliteit in onderwys ondermyn. Met die aanbreek van die nuwe politieke bedeling het onderwys in Suid-Afrika baie uitdagings gehad.